દલાઇ લામાએ ઝાઝું વિચાર્યા વિના એવું કહી નાખ્યું કે ગાંધીજીએ અવિભાજિત ભારતના પ્રથમ વડાપ્રધાન ઝીણા બને એવું સૂચન કર્યું, તે જો નેહરુએ સ્વીકારી લીધું હોત, તો ભારત અખંડ રહ્યું હોત. અરે! એ કહેવાતું અખંડ ભારત આજે પણ રક્તરંજિત હોત અને આજે પણ હુલ્લડગ્રસ્ત જ હોત. નેહરુ-સરદારે બાપુની ઇચ્છા અવગણીને જે રીતે ભાગલા સ્વીકાર્યા, તેથી આજનું બચેલું ભારત લોકતંત્ર અને સેક્યુલર રાજવટમાં જીવે છે. એ બચેલા ભારતમાં આજે જે શાંતિમય સમાજજીવન અનેક સ્ખલનો વચ્ચે ટકી રહ્યું છે, તે સમગ્ર અખંડ ભારત કદાચ આજના જેહાદી અને લશ્કરી આતંકવાદના ઓછાયામાં જીવતા પાકિસ્તાન જેવું હોત. દુલા કાગે એક દોહામાં મૌલિક વાત કરી છે. જ્યારે ઘાસનો ઓઘો સળગી ઊઠે ત્યારે કરવું શું? એ વખતે જેટલા પૂળા બચાવી લેવાય તેટલા બચાવી લેવા રહ્યા. પંચશીલ પદયાત્રાઓ દરમિયાન આ પંક્તિઓ હું કાયમ પ્રવચનમાં ઉદ્્ગારતો રહ્યો. આજે પંક્તિઓ યાદ નથી. એ વખતે સડેલી યુવાનીને બચાવી લેવાની તાલાવેલી હતી.